Dôvodová správa

Všeobecná časť

Cieľom návrhu zákona, ktorým sa mení zákon Národnej rady Slovenskej republiky č. 162/1993 Z. z.  občianskych preukazoch v znení neskorších predpisov, zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov, zákon č. 381/1997 Z. z. o cestovných dokladoch v znení zákona č. 441/2001 Z. z. a zákon č. 441/2001 Z. z. o presune niektorých pôsobností z Policajného zboru na okresné úrady a na krajské úrady je oddialením účinnosti presunu pôsobností na úseku občianskych preukazov, vodičských preukazov a cestovných dokladov na 1. júl 2004 nezvyšovať výdavky štátneho rozpočtu Slovenskej republiky v roku 2003. Účinnosť ustanovení týkajúcich sa registra obyvateľov Slovenskej republiky sa posúva taktiež zo spomínaných dôvodov na 1. júl 2004.
Zákonov uvedených v článkoch I až IV zákona sa v budúcich dvoch rokoch dotknú ďalšie novely v súvislosti so zmenou organizácie miestnej štátnej správy (predpokladaný zánik okresných úradov), ako aj v súvislosti s novými dokladmi, ktoré bude potrebné zaviesť pri vstupe do Európskej únie.
Návrh zákona je v súlade s ústavou, ústavnými zákonmi, s inými zákonmi a s medzinárodnými zmluvami, ktorými je Slovenská republika viazaná.
Vzhľadom na potrebu urýchleného prerokovania návrhu zákona súčasne s návrhom zákona o štátnom rozpočte na rok 2003 materiál nebol predložený Rade hospodárskej a sociálnej dohody Slovenskej republiky. 
Návrh zákona bol vypracovaný na základe iniciatívy Ministerstva financií Slovenskej republiky, preto jeho súhlas s finančným dosahom návrhu je daný. 

Doložka zlučiteľnosti
návrhu ústavného zákona
s právom Európskych spoločenstiev a právom Európskej únie

1.	Navrhovateľ právneho predpisu:
Vláda Slovenskej republiky 

2.	Názov návrhu právneho predpisu:
Zákon, ktorým sa menia zákony súvisiace s presunom niektorých pôsobností z Policajného zboru na okresné úrady a na krajské úrady 

3.	Záväzky Slovenskej republiky vo vzťahu k Európskym spoločenstvám a Európskej únii:
a)	identifikácia predmetu návrhu právneho predpisu z pohľadu Európskej dohody o pridružení, Národného programu pre prijatie acquis communautaire, Partnerstva pre vstup, Bielej knihy, screeningu a plánu legislatívnych úloh vlády Slovenskej republiky: bezpredmetné 
b)	identifikácia záväzkov vyplývajúcich zo schválených negociačných pozícií v príslušnej kapitole, ktorá je predmetom návrhu právneho predpisu: bezpredmetné 

4.	Problematika návrhu právneho predpisu: 
a)	je upravená v práve Európskych spoločenstiev: bezpredmetné
b)	nie je upravená v práve Európskych spoločenstiev: bezpredmetné
c)	je upravená v práve Európskej únie: bezpredmetné 
d)	nie je upravená v práve Európskej únie: bezpredmetné

5.	Stupeň zlučiteľnosti návrhu právneho predpisu s právom Európskej únie:
bezpredmetné

6.	Gestor:
bezpredmetné

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie:
bezpredmetné 

Osobitná časť:

K čl. I až V
V ustanoveniach čl. I až V sa rieši zmenou textu ustanovení príslušných zákonov posun účinnosti presunu pôsobností z Policajného zboru na okresné úrady a na krajské úrady a posun účinnosti zákona č. 253/1998 Z. z. o registri obyvateľov.
Na úseku občianskych preukazov ide o zmenu ustanovenia § 17b ods. 2 zákona Národnej rady Slovenskej republiky č. 162/1993 Z. z. o občianskych preukazoch v znení zákona č. 441/2001 Z. z.
Na úseku vodičských preukazov ide o zmenu ustanovenia § 129a ods. 2 zákona Národnej rady Slovenskej republiky č. 315/1996 Z. z. o premávke na pozemných komunikáciách v znení zákona č. 441/2001 Z. z.
Na úseku cestovných dokladov ide o zmenu ustanovenia § 30a ods. 2 zákona č. 381/1997 Z. z. o cestovných dokladoch v znení zákona č. 441/2001 Z. z.
Na úseku registra obyvateľov ide o zmenu § 29 zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov.
V čl. V je obsiahnutá úprava účinnosti zákona č. 441/2001 Z. z. tak, že nedotknuté ostávajú ustanovenia, ktoré nadobudli účinnosť dňom vyhlásenia tohto predpisu. V súlade so zmenami v čl. I až IV predloženého návrhu zákona sa účinnosť zmien na úseku občianskych preukazov, vodičských preukazov a cestovných dokladov a na úseku registra obyvateľov presúva na 1. júl 2004.

K čl. VI
Vzhľadom na zámer vlády Slovenskej republiky predložiť návrh zákona Národnej rade Slovenskej republiky spolu s návrhom zákona o štátnom rozpočte na rok 2003 je potrebné, aby zákon nadobudol účinnosť dňom vyhlásenia.